CELEX: 52021PC0399
Language: lt
Date: 2021-07-15
Title: Pasiūlymas EUROPOS PARLAMENTO IR TARYBOS DIREKTYVA kuria dėl kolektyvinio investavimo į perleidžiamuosius vertybinius popierius subjektų (KIPVPS) valdymo įmonių naudojimosi pagrindinės informacijos dokumentais iš dalies keičiama Direktyva 2009/65/EB

EUROPOS KOMISIJA
            Briuselis, 2021 07 15
            COM(2021) 399 final
            2021/0219(COD)
            Pasiūlymas
            EUROPOS PARLAMENTO IR TARYBOS DIREKTYVA 
            kuria dėl kolektyvinio investavimo į perleidžiamuosius vertybinius popierius subjektų (KIPVPS) valdymo įmonių naudojimosi pagrindinės informacijos dokumentais iš dalies keičiama Direktyva 2009/65/EB
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindimas ir tikslai
            
            
               
                  Kiekvienas kolektyvinio investavimo į perleidžiamuosius vertybinius popierius subjektas (KIPVPS) privalo pateikti pagrindinę informaciją investuotojams pagal Direktyvą 2009/65/EB
                     1
                  . Informacija apie tikslus ir investavimo politiką, rizikos ir grąžos pobūdį, mokesčius, ankstesnės veiklos rezultatus ir kitas praktines detales padeda investuotojams suprasti pagrindines KIPVPS ypatybes ir priimti informacija pagrįstus investicinius sprendimus. Direktyvos 78–82 ir 94 straipsniuose nustatyti esminiai pagrindinės informacijos investuotojams principai. Komisijos reglamentu (ES) Nr. 583/2010
                     2
                   nustatytos papildomos taisyklės dėl jos turinio ir formato.
               
               
                  KIPVPS gali būti laikomi mažmeninių investicinių produktų paketais ir draudimo principu pagrįstų investiciniais produktais (MIPP ir DIP), kaip apibrėžta Reglamente (ES) Nr. 1286/2014
                     3
                  , kuriame reikalaujama, kad prie visų MIPP ir DIP būtų pridedamas pagrindinės informacijos dokumentas. Dokumente pateikiama informacija apie MIPP ir DIP rizikos ir grąžos pobūdį, įskaitant galimus didžiausius investuoto kapitalo nuostolius ir atitinkamus veiklos rezultatų scenarijus, išlaidas, kurias investuodami į jį turi padengti neprofesionalieji investuotojai, ir kita informacija. Ši informacija taip pat padeda neprofesionaliesiems investuotojams suprasti pagrindines produkto ypatybes ir priimti informacija pagrįstus investicinius sprendimus. Komisijos deleguotajame reglamente (ES) 2017/653
                     4
                   nustatytos išsamios dokumento pateikimo, turinio, peržiūros, patikslinimo ir teikimo taisyklės. Deleguotajame reglamente (ES) 2016/1904
                     5
                   nustatytos taisyklės dėl su produktais susijusių intervencinių priemonių.
               
            
            
               Reglamento (ES) Nr. 1286/2014 32 straipsnyje nustatyta pereinamojo laikotarpio priemonė, pagal kurią valdymo įmonėms, investicinėms bendrovėms ir asmenims, konsultuojantiems KIPVPS ir ne KIPVPS investicinių vienetų klausimais ar šiuos vienetus parduodantiems, laikinai netaikomas reikalavimas pateikti neprofesionaliesiems investuotojams pagrindinės informacijos dokumentą. Šiuo metu priemonė taikoma iki 2021 m. gruodžio 31 d.
            
            
               Kartu su šia direktyva priimamos dar dvi priemonės. Pirma, Komisija siūlo Reglamente (ES) Nr. 1286/2014 nustatytą pereinamojo laikotarpio priemonę pratęsti iki 2022 m. birželio 30 d. Tai suteiks laiko pasirengti pereinamojo laikotarpio priemonės galiojimo pabaigai ir nuo 2022 m. liepos 1 d. įgyvendinti kitą priemonę (kuri apima Deleguotojo reglamento (ES) 2017/653 pakeitimus). Todėl suderinamos šių trijų priemonių taikymo pradžios datos.
            
            
               
                  Pagal dabartines taisykles nuo 2022 m. liepos 1 d. neprofesionalieji investuotojai į KIPVPS gautų tiek pagrindinės informacijos dokumentą pagal Reglamentą (ES) Nr. 1286/2014, tiek pagrindinę informaciją investuotojams pagal Direktyvą 2009/65/EB. Pageidautina išvengti situacijos, kai neprofesionalieji investuotojai gauna du skirtingus ikisutartinės informacijos atskleidimo dokumentus, susijusius su tuo pačiu KIPVPS. Šia direktyva užtikrinama, kad pagal reglamentą parengtas, pateiktas, patikslintas ir išverstas pagrindinės informacijos apie konkretų KIPVPS dokumentas būtų laikomas atitinkančiu Direktyvoje 2009/65/EB nustatytus pagrindinės informacijos investuotojams reikalavimus.
               
               
                  Ši iniciatyva nėra Reglamentavimo kokybės ir rezultatų (REFIT) programos dalis.
               
            
            
               Suderinamumas su toje pačioje politikos srityje galiojančiomis nuostatomis
            
            
               
                  Deleguotajame reglamente (ES) 2017/653 nustatytas MIPP ir DIP pagrindinės informacijos dokumento pateikimas ir turinys, jo standartizuotas formatas, rizikos ir grąžos pateikimo ir išlaidų apskaičiavimo metodika, informacijos peržiūros sąlygos ir minimalus dažnumas ir dokumento pateikimo neprofesionaliesiems investuotojams sąlygos. Europos bankininkystės institucija (EBI), Europos vertybinių popierių ir rinkų institucija (ESMA) ir Europos draudimo ir profesinių pensijų institucija (EIOPA) bendrai pateikė reglamento techninių reguliavimo standartų pakeitimų projektus, įskaitant techninius patikslinimus, kad būtų lengviau taisykles taikyti KIPVPS.
               
            
            
               Šiuo pasiūlymu siekiama užtikrinti, kad pagrindinės informacijos dokumentai, atitinkantys Reglamentą (ES) Nr. 1286/2014, būtų laikomi atitinkančiais Direktyvos 2009/65/EB 78–82 ir 94 straipsniuose nustatytus KIPVPS pagrindinės informacijos investuotojams reikalavimus.
            
            
               Suderinamumas su kitomis Sąjungos politikos sritimis
            
            
               Svarbiausias Komisijos prioritetas yra stiprinti ES ekonomiką ir skatinti investicijas, kad visose 27 valstybėse narėse būtų kuriamos darbo vietos, sukuriant gilesnę bendrąją kapitalo rinką, arba kapitalo rinkų sąjungą (KRS). Galima tikėtis, kad geresni teisės aktai dėl neprofesionaliųjų investuotojų duos naudos ir kitose politikos srityse, kuriose svarbus vaidmuo tenka sandoriams tarp įmonių ir vartotojų.
            
            
               Šiuo pasiūlymu siekiama išvengti situacijos, kai neprofesionaliesiems investuotojams pateikiami du skirtingi ikisutartinės informacijos atskleidimo dokumentai, susiję su tuo pačiu KIPVPS. Pagrindinės informacijos dokumentas leis neprofesionaliesiems investuotojams palyginti pagrindines ekonomines ir teisines KIPVPS bei kitų MIPP ir DIP ypatybes. Kalbant apie ikisutartinės informacijos atskleidimą, KIPVPS teikėjai ir asmenys, konsultuojantys KIPVPS investicinių vienetų klausimais ar šiuos vienetus parduodantys, turės laikytis tik teisinių prievolių pagal Reglamentą (ES) Nr. 1286/2014. Šiuo pasiūlymu prisidedama prie labiau integruotų kapitalo rinkų plėtros, nes neprofesionaliesiems investuotojams, fondų valdytojams ir bendrovėms, į kurias investuojama, sudaromos palankesnės sąlygos pasinaudoti bendrosios rinkos teikiama nauda.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               Teisinis pagrindas
            
            
               
                  Šis pasiūlymas grindžiamas Sutarties dėl Europos Sąjungos veikimo 53 straipsnio 1 dalimi, kuri yra Direktyvos 2009/65/EB teisinis pagrindas.
               
            
            
               Subsidiarumo principas (neišimtinės kompetencijos atveju)
            
         
         
            
               
                  Šis pasiūlymas atitinka Sutarties dėl Europos Sąjungos veikimo 5 straipsnyje nustatytą subsidiarumo principą. Pagal tą principą Sąjunga gali imtis veiksmų tik tuomet, jei numatytų tikslų valstybės narės negali pasiekti veikdamos vienos.
               
               
                  Siekiant nustatyti vienodą požiūrį į informacijos, susijusios su MIPP ir DIP, atskleidimą ir taip pašalinti finansinių paslaugų ir produktų vidaus rinkos kliūtis, reikalingi Sąjungos lygmens veiksmai. Nustatytą problemą (du skirtingi ikisutartinės informacijos atskleidimo dokumentai, susiję su tuo pačiu KIPVPS) galima išspręsti tik Sąjungos lygmeniu, nes bet koks Direktyvos 2009/65/EB pakeitimas turi būti priimamas vadovaujantis Komisijos pasiūlymu.
               
            
            
               Proporcingumo principas
            
            
               
                  Pasiūlymas atitinka ES sutarties 5 straipsnyje nustatytą proporcingumo principą. Siūlomos priemonės yra būtinos siekiant sumažinti lygiagretaus Direktyvos 2009/65/EB ir Reglamento (ES) Nr. 1286/2014 taikymo pasekmes. 
               
               
                  Šie Sąjungos veiksmai būtini siekiant užtikrinti, kad kompetentingos institucijos ir MIPP ir DIP teikėjai veiksmingai taikytų MIPP ir DIP taisykles ir kad sklandžiai veiktų investicinių fondų vidaus rinka. Pasiūlymu bus sumažinta KIPVPS reikalavimų laikymosi našta ir išlaidos, nes bus pašalintas ikisutartinės informacijos atskleidimo dubliavimasis, apsunkinantys reikalavimai ir nereikalingas reglamentavimo sudėtingumas bei teisinis netikrumas.
               
            
            
               Priemonės pasirinkimas
            
            
               
                  Siekiama pašalinti kliūtis iš dalies pakeičiant direktyvą. Todėl tinkamiausia priemonė yra direktyva.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Galiojančių teisės aktų ex post vertinimas / tinkamumo patikrinimas
            
            
               Prie šio pasiūlymo atskiras poveikio vertinimas nepridedamas, nes jau yra parengtas Reglamento (ES) Nr. 1286/2014 poveikio vertinimas, apimantis ir KIPVPS. Pasiūlymu nesukuriama naujų prievolių finansų rinkų dalyviams.
            
            
               
                  Pasiūlymu skatinamos Pagrindinių teisių chartijoje įtvirtintos teisės. Pagrindinis tikslas yra stiprinti vartotojų teises (Chartijos 38 straipsnis) ir sudaryti palankesnes sąlygas naudotis teise teikti paslaugas bet kurioje valstybėje narėje (Chartijos 15 straipsnio 2 dalis).
               
            
            
               4.POVEIKIS BIUDŽETUI
            
            
               
                  Pasiūlymas Komisijos biudžetui poveikio neturi.
               
            
            
               5.KITI ELEMENTAI
            
            
               Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Komisijai atliekant Reglamento (ES) Nr. 1286/2014 peržiūrą, kuri yra būsimos mažmeninio investavimo strategijos dalis, be kita ko, bus svarstomas reglamente nustatytų taisyklių taikymas. Ji bus paremta per viešas konsultacijas ir diskusijas su EBI, ESMA, EIOPA ir valstybių narių kompetentingomis institucijomis gauta informacija.
               
            
            
               •Išsamus konkrečių pasiūlymo nuostatų paaiškinimas
            
            
               
                  Šiuo pasiūlymu į Direktyvą 2009/65/EB įterpiamas naujas 82a straipsnis. Straipsnyje aiškiai, tiksliai ir besąlygiškai nustatoma, kad tuo atveju, kai dėl KIPVPS pagal Reglamentą (ES) Nr. 1286/2014 rengiamas, pateikiamas, patikslinamas ir išverčiamas pagrindinės informacijos dokumentas, laikoma, kad taip patenkinami reikalavimai, taikomi pagrindinei informacijai investuotojams tos direktyvos tikslais.
               
               
                  .
               
            
            
               2021/0219 (COD)
            
         
         
            
               Pasiūlymas
            
            
               EUROPOS PARLAMENTO IR TARYBOS DIREKTYVA
            
            
               kuria dėl kolektyvinio investavimo į perleidžiamuosius vertybinius popierius subjektų (KIPVPS) valdymo įmonių naudojimosi pagrindinės informacijos dokumentais iš dalies keičiama Direktyva 2009/65/EB
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 53 straipsnio 1 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  6
               ,
            
            
               laikydamiesi įprastos teisėkūros procedūros,
            
            
               kadangi:
            
            
               (1)Europos Parlamento ir Tarybos direktyvos 2009/65/EB
                  7
                78 straipsnyje reikalaujama, kad investicinės bendrovės ir valdymo įmonės parengtų trumpą dokumentą, kuriame būtų pateikta pagrindinė informacija apie investuotojams siūlomų kolektyvinio investavimo į perleidžiamuosius vertybinius popierius subjektų (KIPVPS) pagrindines ypatybes (toliau – pagrindinės informacijos investuotojams dokumentas), kad tie investuotojai pagrįstai galėtų atitinkamo KIPVPS pobūdį ir riziką ir priimti investicinius sprendimus remdamiesi turima informacija;
            
            
               (2)Europos Parlamento ir Tarybos reglamentu (ES) Nr. 1286/2014
                  8
                reikalaujama, kad mažmeninių investicinių produktų paketų ir draudimo principu pagrįstų investicinių produktų (MIPP ir DIP) teikėjai, prieš pateikdami tokius produktus neprofesionaliesiems investuotojams, parengtų to produkto pagrindinės informacijos dokumentą, kad tokie neprofesionalieji investuotojai galėtų suprasti ir palyginti atitinkamo MIPP ir DIP pagrindines savybes ir riziką (toliau – pagrindinės informacijos dokumentas);
            
            
               (3)KIPVPS taip pat gali būti laikomi MIPP ir DIP, kurių pagrindinės informacijos dokumento reikalaujama pagal Reglamentą (ES) Nr. 1286/2014. Tačiau pagal to reglamento 32 straipsnio 1 dalį valdymo įmonėms, kaip apibrėžta Direktyvos 2009/65/EB 2 straipsnio 1 dalies b punkte, investicinėms bendrovėms, kaip nurodyta jos 27 straipsnyje, ir asmenims, konsultuojantiems KIPVPS investicinių vienetų klausimais ar šiuos vienetus parduodantiems, iki 2021 m. gruodžio 31 d. netaikomos pareigos pagal tą reglamentą, taigi ir pareiga pateikti pagrindinės informacijos dokumentą (toliau – pereinamojo laikotarpio priemonė);
            
            
               (4)Komisijos deleguotuoju reglamentu (ES) 2017/653
                  9
                Reglamentas (ES) Nr. 1286/2014 papildomas techniniais reguliavimo standartais, susijusiais su pagrindinės informacijos dokumentų pateikimu, turiniu ir standartiniu formatu, rizikos ir grąžos pateikimo ir išlaidų apskaičiavimo metodika, taip pat pagrindinės informacijos dokumente esančios informacijos peržiūros sąlygomis ir dažnumu ir pagrindinės informacijos dokumento pateikimo neprofesionaliesiems investuotojams sąlygomis;
            
            
               (5)[Leidinių biurui: įrašyti datą] Komisija priėmė Komisijos deleguotąjį reglamentą (ES).../2021
                  10
               , kuriuo iš dalies keičiamas Deleguotasis reglamentas (ES) 2017/653, inter alia, siekiant sudaryti palankesnes sąlygas valdymo įmonėms, investicinėms bendrovėms ir asmenims, konsultuojantiems KIPVPS investicinių vienetų klausimais ar šiuos vienetus parduodantiems, naudotis pagrindinės informacijos dokumento pateikimu, turiniu ir standartiniu formatu. Tačiau Deleguotojo reglamento (ES).../2021 taikymo pradžios data nustatyta 2022 m. liepos 1 d., kad tos valdymo įmonės, investicinės bendrovės ir asmenys, konsultuojantys KIPVPS investicinių vienetų klausimais ar šiuos vienetus parduodantys, turėtų pakankamai laiko pasirengti pereinamojo laikotarpio priemonės taikymo pabaigai ir kartu įpareigojimui parengti pagrindinės informacijos dokumentą. Kadangi Deleguotojo reglamento (ES).../2021 taikymo pradžios data nustatyta 2022 m. liepos 1 d. ir kadangi būtina užtikrinti, kad pereinamojo laikotarpio priemonės taikymo pabaiga sutaptų su Deleguotojo reglamento (ES).../2021 taikymo pradžios data, Reglamentas (ES) Nr. 1286/2014 buvo iš dalies pakeistas Europos Parlamento ir Tarybos reglamentu (ES).../2021
                  11
               , kad pereinamojo laikotarpio priemonės galiojimas būtų pratęstas iki 2022 m. birželio 30 d.; 
            
            
               (6)pagrindinė informacija investuotojams, kurios reikalaujama pagal Direktyvos 2009/65/EB 78 straipsnį, ir pagrindinės informacijos dokumentai, kurių reikalaujama pagal Reglamentą (ES) Nr. 1286/2014, apima iš esmės tuos pačius informavimo reikalavimus. Todėl būtina išvengti, kad neprofesionalieji investuotojai į MIPP ir DIP, norintys įsigyti KIPVPS investicinių vienetų, nuo 2022 m. liepos 1 d. gautų abu dokumentus dėl to paties finansinio produkto. Todėl reikėtų nustatyti, kad pagrindinės informacijos dokumentas turėtų būti laikomas atitinkančiu pagrindinės informacijos investuotojams dokumento, kurio reikalaujama pagal Direktyvą 2009/65/EB, reikalavimus;
            
            
               (7)todėl Direktyva 2009/65/EB turėtų būti atitinkamai iš dalies pakeista,
            
            
                 PRIĖMĖ ŠIĄ DIREKTYVĄ:
            
            
               1 straipsnis
            
         
         
            
               Direktyvoje 2009/65/EB įterpiamas 82a straipsnis:
            
            
               „82a straipsnis
            
            
               Pagrindinės informacijos dokumente pateikiama pagrindinė informacija investuotojams
            
            
               Valstybės narės užtikrina, kad jei investicinė bendrovė arba valdymo įmonė bet kurio jos valdomo bendrojo investicinio fondo atveju parengia, pateikia, patikslina ir išverčia pagrindinės informacijos dokumentą, atitinkantį Europos Parlamento ir Tarybos reglamente (ES) Nr. 1286/2014* nustatytus pagrindinės informacijos dokumentų reikalavimus, kompetentingos institucijos laiko, kad tas pagrindinės informacijos dokumentas atitinka pagrindinei informacijai investuotojams taikomus reikalavimus, nustatytus šios direktyvos 78–82 ir 94 straipsniuose.
            
            
               _____________________
            
            
               *
                     2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).“
            
            
               2 straipsnis
            
            
               1.Valstybės narės ne vėliau kaip 2022 m. birželio 30 d. priima ir paskelbia nuostatas, būtinas, kad būtų laikomasi šios direktyvos. Apie tai jos nedelsdamos praneša Komisijai.
            
            
               Tas nuostatas jos taiko nuo 2022 m. liepos 1 d.
            
            
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
            
            
               2.Įsigaliojus šiai direktyvai valstybės narės užtikrina, kad Komisijai būtų laiku pranešta apie visus įstatymų ir kitų teisės aktų projektus, kuriuos jos ketina priimti šios direktyvos taikymo srityje, kad Komisija galėtų pateikti pastabas.
            
            
               3 straipsnis
            
            
               Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
            
            
               4 straipsnis
            
            
               Ši direktyva skirta valstybėms narėms.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
               
               
                  
                     (2)
                  
                        2010 m. liepos 1 d. Komisijos reglamentas (ES) Nr. 583/2010, kuriuo įgyvendinamos Europos Parlamento ir Tarybos direktyvos 2009/65/EB nuostatos dėl pagrindinės informacijos investuotojams ir dėl sąlygų, kurių reikia laikytis teikiant pagrindinę informaciją investuotojams ar prospektą patvariojoje laikmenoje, išskyrus popierių, arba svetainėje (OL L 176, 2010 7 10, p. 1).
               
               
                  
                     (3)
                  
                        2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).
               
               
                  
                     (4)
                  
                        2017 m. kovo 8 d. Komisijos deleguotasis reglamentas (ES) 2017/653, kuriuo Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų papildomas techniniais reguliavimo standartais, susijusiais su pagrindinės informacijos dokumentų pateikimu, turiniu, peržiūra ir patikslinimu ir reikalavimo pateikti tokius dokumentus įvykdymo sąlygomis (OL L 100, 2017 4 12, p. 1).
               
               
                  
                     (5)
                  
                        2016 m. liepos 14 d. Komisijos deleguotasis reglamentas (ES) 2016/1904, kuriuo papildomos Europos Parlamento ir Tarybos reglamento (ES) Nr. 1286/2014 nuostatos dėl su produktais susijusių intervencinių priemonių (OL L 295, 2016 10 29, p. 11).
               
               
                  
                     (6)
                  
                        OL C […], […], p. […].
               
               
                  
                     (7)
                  
                        2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
               
               
                  
                     (8)
                  
                        2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).
               
               
                  
                     (9)
                  
                        2017 m. kovo 8 d. Komisijos deleguotasis reglamentas (ES) 2017/653, kuriuo Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų papildomas techniniais reguliavimo standartais, susijusiais su pagrindinės informacijos dokumentų pateikimu, turiniu, peržiūra ir patikslinimu ir reikalavimo pateikti tokius dokumentus įvykdymo sąlygomis (OL L 100, 2017 4 12, p. 1).
               
               
                  
                     (10)
                  
                        OL C […], […], p. […].
               
               
                  
                     (11)
                  
                        Europos Parlamento ir Tarybos reglamentas (ES).../2021 dėl valdymo įmonėms, investicinėms bendrovėms ir asmenims, konsultuojantiems kolektyvinio investavimo į perleidžiamus vertybinius popierius subjektų (KIPVPS) ir ne KIPVPS investicinių vienetų klausimais arba šiuos vienetus parduodantiems, taikomos pereinamojo laikotarpio priemonės pratęsimo (OL L...,..., m/mėn./d, p....).